૧૯મી મે, શનિવારે - સાંજે કર્ણાટક વિધાનસભાગૃહમાં વિશ્ર્વાસમત પહેલાંની થોડી મિનીટો પહેલાં જ, ભાજપના નેતા અને ત્રણ દિવસ અગાઉ નવનિયુક્ત મુખ્યમંત્રી શ્રી યેદિયુરપ્પાએ એક ટૂંકું, ભાવુક પણ માર્મિક ઉદ્બોધન કરવા સાથે, શક્તિ-પરીક્ષણ પૂર્વે પદત્યાગની જાહેરાત કરતાં, રાજકીય વિશ્ર્લેષકોએ આ ક્ષણોને ૧૯૯૬માં અટલજીની ૧૩ દિવસની સરકારના અંતિમ દિવસે લોકસભામાં પ્રધાનમંત્રી તરીકે નવનિયુક્ત અટલજીના ઐતિહાસિક ઉદ્બોધન સાથે, સૂચક રીતે સરખાવી છે. કર્ણાટકની પ્રવાહી રાજકીય પરિસ્થિતિ જોતાં કર્ણાટક પણ અટલજીના ત્યારપછીના ઇતિહાસનું પુનરાવર્તન કરી શકે છે. કોંગ્રેસ પાર્ટી ૧૯૯૮ની અટલજીની સરકારને બર્દાસ્ત કરવાની માનસિકતા ધરાવતી નહોતી. પરિણામે માત્ર એક વર્ષમાં જ ૧૯૯૯માં કોંગ્રેસ અધ્યક્ષા સોનિયાજીએ તેમનાં કટ્ટર શત્રુ તમિલનાડુના જે. જયલલિતાને ગળે લગાવી, અટલજીની સરકારને માત્ર એક મતથી હરાવી દીધેલી. પરંતુ તેનાથી અટલજી પ્રત્યે અને એન.ડી.એ. સરકાર પ્રત્યે, જનતાની વ્યાપક સહાનુભૂતિની લહેર ફરી વળી હતી. પરિણામે માત્ર ૬ મહિના બાદ યોજાયેલી ૧૯૯૯ની ચૂંટણીમાં દેશજનતાએ અટલજીની એન.ડી.એ. સરકારને પુન: સત્તાઢ કરીને, કોંગ્રેસની શકુની-ચાલને લપડાક મારી હતી...